text: Ældre bygger nye huse i Varde 
  19 august 2016 kl. 05.13
  12 mænd bygger og vedligeholder Varde Miniby, der nu kan fejre sin 50 års fødselsdag. Minimurerne ønsker sig noget særligt
  Med et jubilæum lige rundt om hjørnet er der stor travlhed både på værkstedet og i selve Minibyen. Men de når det ikke uanset hvor hurtige de er.
  - Vi har 330 huse nu, men vi regner med at skulle have 100 huse mere, siger Kurt Hansen.
  Han er ikke rigtig minimurer. Endnu. Men må nøjes med titlen lærling.
  - Sådan en her, siger den 81-årige Tage Spangsbjerg Nielsen, der har været minimurer i 20 år og nu tager en lillebitte murerske op og holder frem.
  - Den får man først efter fem års uddannelse her.
  Den største turistattraktion
  Knus Pedersen har været murer i 47 år, men er lige begyndt på værkstedet, så han må altså kun titulere sig lærling.
  - Ja, det går tilbage for mig, griner han.
  Varde Miniby er Danmarks første miniby. Ud af de 22 der findes i landet. Nu kommer Randers til, og de tager - selvfølgelig - til Varde for at få viden og inspiration.
  Varde Miniby er med et besøgstal om året på cirka 13.000 byens største turistattraktion.
  Jubilæums-ønske: Nyt værksted
  De 12 minimurere håber inderligt på, at jubilæet vil betyde, at de får en stor gave: 500.000 kr. til et nyt større værksted, der samtidig skal placeres lige ved siden af minibyen.
  - Det vil gøre minibyen mere attraktiv og gøre det nemmere at transportere bygningerne fra værkstedet ud i minibyen, siger Tage Spangsbjerg Nielsen og tilføjer:
  - Det værksted, vi har nu, er alt for lille.
  Jubilæet fejres lørdag med Vardegarden, taler, kaffe/the og procession gennem byen. Og fri entré til børn ifølge med voksne i august.
  